ไอแบงก์ขอลดทุนหั่นหนี้เน่า
ไอแบงก์กระอักขาดทุนสะสม เล็งขอคลังลดทุนจดทะเบียน หวังแต่งตัวรับพันธมิตรร่วมลงทุน
28 ส.ค. 2558

ไอแบงก์กระอักขาดทุนสะสม เล็งขอคลังลดทุนจดทะเบียน หวังแต่งตัวรับพันธมิตรร่วมลงทุน
นายชัยวัฒน์ อุทัยวรรณ์ ประธานคณะกรรมการ ธนาคารอิสลามแห่งประเทศไทย (ไอแบงก์) เปิดเผยว่า ธนาคารจะเสนอ 2-3 แนวทางในการลดจำนวนผลขาดทุนสะสมที่มีสูงให้คณะกรรมการนโยบายและกำกับดูแลรัฐวิสาหกิจ (คนร.) หรือซูเปอร์บอร์ดพิจารณา เนื่องจากธนาคารอยู่ระหว่างหาพันธมิตรร่วมทุน ทำให้ต้องการลดขาดทุนสะสมเพื่อไม่ให้ผลักภาระไปยังนักลงทุน
ทั้งนี้ ธนาคารยังว่าจ้างที่ปรึกษาทางการเงินชั้นนำจากออสเตรเลียเข้ามาให้คำแนะนำ และร่วมหาพันธมิตรให้กับธนาคาร คาดว่าจะเห็นแนวทางที่ชัดเจนภายในสิ้นปีนี้
แหล่งข่าวจากไอแบงก์ เปิดเผยว่า หนึ่งในแนวทางที่จะเสนอซูเปอร์บอร์ด คือ เสนอให้กระทรวงการคลังลดทุนจดทะเบียนของธนาคาร เพื่อล้างขาดทุนสะสมที่ปัจจุบันสูงถึง 2 หมื่นล้านบาท เนื่องจากต้องการหาพันธมิตรเข้าร่วมลงทุน จึงต้องลดขาดทุนสะสมเพื่อดึงดูดนักลงทุนเข้ามา 
“ที่ผ่านมามีนักลงทุนกลุ่มตะวันออกกลางเข้ามาเยี่ยมชมกิจการบ้างแล้ว แต่ยังไม่มีสัญญาณตอบรับอะไร คาดว่าคงไม่สามารถยอมรับในความเสี่ยงที่เกิดจากการขาดทุน ซึ่งมีสูงถึง 2 หมื่นล้านบาทได้” แหล่งข่าวเปิดเผย
สำหรับผลการดำเนินงานในเดือน ก.ค.ที่ผ่านมา ไอแบงก์มีกำไร 545 ล้านบาท แต่เนื่องด้วยมีผลขาดทุนสะสม ทำให้ผลดำเนินงาน 7 เดือนแรกยังขาดทุน 4,851 ล้านบาท ส่วนหนี้ที่ไม่ก่อให้เกิดรายได้ (เอ็นพีแอล) อยู่ที่ 4.82 หมื่นล้านบาท หรือ 47.48% ของสินเชื่อรวม 1.01 แสนล้านบาท ลดลง 2,600 ล้านบาท เมื่อเทียบจากเดือน มิ.ย. ที่ 5.09 หมื่นล้านบาท
สำหรับลูกหนี้เอ็นพีแอลมีจำนวน 4.82 หมื่นล้านบาท แบ่งเป็นหนี้ชั้นต่ำกว่ามาตรฐาน ค้างชำระตั้งแต่ 3 เดือน แต่ไม่เกิน 6 เดือน 4,987 ล้านบาท หนี้ชั้นสงสัยค้างชำระตั้งแต่ 6 เดือน แต่ไม่เกิน 12 เดือน 1.03 หมื่นล้านบาท และหนี้ชั้นสงสัยจะสูญ 3.29 หมื่นล้านบาท โดยตั้งสำรอง 3 หมื่นล้านบาท